ເລຂາທິການໃຫຍ່ພັກກອມມູນິດຫວຽດນາມ ຫງວຽນຝູຈ້ອງ ແລະ ເລຂາທິການໃຫຍ່ພັກກອມມູນິດຈີນ, ປະທານປະເທດຈີນ ສີ ຈິ້ນຜີງ ຢູ່ທີ່ພິທີລົງນາມໃນບັນດາເອກະສານການຮ່ວມມື ລະຫວ່າງສອງປະເທດ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊື້ອເຊີນຂອງທ່ານ ຫງວຽນຝູຈ້ອງ ເລຂາທິການໃຫຍ່ຄະນະບໍລິຫານງານສູນກາງ ພັກກອມມູນິດຫວຽດນາມ ແລະທ່ານ ເຈິ່ນດ້າຍກວາງ ປະທານປະເທດແຫ່ງ ສາທາລະນາລັດ ສັງຄົມນີຍົມຫວຽດນາມ, ທ່ານ ສີ ຈິ້ນຜີງ ເລຂາທິການໃຫຍ່ພັກກອມມູນິດຈີນ, ປະທານປະເທດແຫ່ງ ສາທາລະນະລັດ ປະຊາຊົນຈີນ ໄດ້ດຳເນີນການຢ້ຽມຢາມລັດຖະກິດທີ່ຫວຽດນາມ ໃນລະຫວ່າງວັນທີ 12-13 ພະຈິກ 2017.
ໃນຂອບການຢ້ຽມຢາມ, ທ່ານ ສີ ຈິ້ນຜີງ ເລຂາທິການໃຫຍ່ພັກກອມມູນິດຈີນ, ປະທານປະເທດຈີນ ໄດ້ມີການພົບປະເຈລະຈາກັບທ່ານ ຫງວຽນຝູຈ້ອງ ເລຂາທິການໃຫຍ່ພັກກອມມູນິດຫວຽດນາມ ແລະ ພົບປະເຈລະຈາກັບທ່ານ ເຈິ່ນດ້າຍກວາງ ປະທານປະເທດຫວຽດນາມ; ພົບປະຫາລືກັບ ທ່ານນາຍົກລັດຖະມົນຕີ ຫງວຽນຊວັນຝຸກ ແລະ ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ; ເຂົ້າຮ່ວມພິທີເປີດນຳໃຊ້ ຫໍມິດຕະພາບຫວຽດນາມ-ຈີນ, ພິທີເປີດນຳໃຊ້ສູນວັດທະນະທຳແຫ່ງປະເທດຈີນໃນນະຄອນຮ່າໂນ້ຍ; ພົບປະ ແລກປ່ຽນຄວາມເຫັນກັບບັນດາຜູ້ແທນທີ່ມາຮ່ວມເວທີປາໄສປະຊາຊົນຫວຽດນາມ-ຈີນ ແລະ ຕົວແທນຜູ້ຊົງຄຸນວຸດທິມິດຕະພາບຂອງສອງປະເທດ. ທ່ານ ສີ ຈິ້ນຜີງ ເລຂາທິການໃຫຍ່ພັກກອມມູນິດຈີນ, ປະທານປະເທດຈີນ ໄດ້ໄປວາງພວງມາລາໄຫວ້ອາໄລ ທີ່ອະນຸສາວະລີຫໍສົບ ປະທານໂຮ່ຈີມິນ; ໄປຢ້ຽມຊົມການວາງສະແດງຮູບຖ່າຍ “ປະເທດຈີນໃນສາຍຕາຂອງນັກຖ່າຍຮູບຫວຽດນາມ” ແລະ ຢ້ຽມຊົມເຮືອນຂອງລຸງໂຮ່.
ຢູ່ທີ່ການພົບປະເຈລະຈາ ພົບປະຫາລືເຫຼົ່ານັ້ນ, ສອງຝ່າຍໄດ້ແຈ້ງໃຫ້ກັນຊາບກ່ຽວກັບສະພາບການຂອງແຕ່ລະພັກ, ແຕ່ລະປະເທດ, ລົງເລິກແລກປ່ຽນຄວາມຄິດເຫັນກ່ຽວກັບການພົວພັນສອງຝ່າຍ ແລະ ບັນດາບັນຫາສາກົນ, ພາກພື້ນທີ່ທັງສອງຝ່າຍມີຄວາມສົນໃຈຮ່ວມກັນ; ສອງຝ່າຍໄດ້ບັນລຸເຖິງຄວາມຮັບຮູ້ລວມທີ່ສຳຄັນ ກ່ຽວກັບການພັດທະນາການພົວພັນຄູ່ຮ່ວມມືຍຸດທະສາດຮອບດ້ານ ຫວຽດນາມ-ຈີນ ໃຫ້ເຂົ້າສູ່ລວງເລິກໃນສະພາບການໃໝ່.
ສອງຝ່າຍສະແດງຄວາມດີໃຈກ່ຽວກັບບັນດາຜົນສຳເລັດອັນໃຫຍ່ຫຼວງ ມີຄວາມໝາຍປະຫວັດສາດຂອງສອງພັກ ສອງປະເທດ ໃນຂະບວນວິວັດການຊອກຫາເສັ້ນທາງພັດທະນາລັດທິສັງຄົມນິຍົມທີ່ສອດຄ່ອງກັບສະພາບການ ຂອງແຕ່ລະປະເທດ, ເປັນເອກະສັນໃຫ້ທັດສະນະວ່າ, ຫວຽດນາມແລະຈີນເປັນສອງປະເທດເພື່ອນບ້ານໃກ້ຄຽງ ທີ່ມີມູນເຊື້ອມິດຕະພາບມາແຕ່ດົນນານ, ລ້ວນແຕ່ເປັນປະເທດສັງຄົມນິຍົມໂດຍພັກກອມມູນິດນຳພາ, ລະບອບການເມືອງຄ້າຍຄືກັນ, ເສັ້ນທາງການພັດທະນາກໍ່ໃກ້ຊິດກັນ, ມີອະນາຄົດທີ່ສຳພັນກັນ, ແບ່ງປັນໂຊກຊະຕາຮ່ວມກັນ, ການພັດທະນາໝັ້ນຄົງຍືນຍົງຂອງແຕ່ລະປະເທດ ແລະ ການພົວພັນມິດຕະພາບ ຮ່ວມມືອັນດີງາມລະຫວ່າງສອງປະເທດ.
ໃນເງື່ອນໄຂປະຫວັດສາດໃໝ່, ການຢຶດໝັ້ນການນຳພາຂອງພັກກອມມູນິດ ແລະ ເສັ້ນທາງພັດທະນາສັງຄົມນິຍົມທີ່ມີເອກະລັກ ຂອງແຕ່ລະປະເທດ ເປັນການເລືອກທີ່ຖືກຕ້ອງ, ສອດຄ່ອງກັບຜົນປະໂຫຍດອັນພື້ນຖານຂອງປະຊາຊົນສອງປະເທດ. ສອງຝ່າຍຈະຄົ້ນຄວ້າທາບທາມບົດຮຽນຂອງກັນແລະກັນ, ພ້ອມກັນພັດທະນາ, ເພີ່ມທະວີພະລັງຊີວິດໃໝ່ໃຫ້ແກ່ພາລະກິດກໍ່ສ້າງສັງຄົມນິຍົມ ຢູ່ແຕ່ລະປະເທດ, ພະຍາຍາມສູ້ຊົນຢ່າງບໍ່ຢຸດຢັ້ງເພື່ອພາລະກິດສັນຕິພາບ ແລະຄວາມກ້າວໜ້າຂອງມະນຸດຊາດ.
ສອງຝ່າຍໃຫ້ທັດສະນະວ່າ, ນ້ຳໃຈມິດຕະພາບຫວຽດນາມ-ຈີນ ໂດຍປະທານໂຮ່ຈີມິນ, ປະທານ ເໝົາ ເຈີຕຸງ ພ້ອມບັນດາຜູ້ນຳອາວຸໂສ ໄດ້ກໍ່ຕັ້ງແລະເພີ່ມພູນຄູນສ້າງຂຶ້ນມານັ້ນ ແມ່ນຊັບສົມບັດລວມທີ່ປະເສີດຂອງປະຊາຊົນສອງປະເທດ, ສອງຝ່າຍຕ້ອງພ້ອມກັນສືບທອດ ຮັກສາ ແລະ ເສີມຂະຫຍາຍໃຫ້ໄດ້ເປັນຢ່າງດີ. ສອງຝ່າຍຈະຮັບຮູ້ແລະພັດທະນາສາຍພົວພັນຫວຽດນາມ-ຈີນ ຈາກລະດັບສູງຂອງຍຸດທະສາດ ແລະ ວິໄສທັດຍາວນາມ, ຢຶດໝັ້ນການປະຕິບັດນະໂຍບາຍມິດຕະພາບຕໍ່ກັນແລະກັນ. ສອງຝ່າຍກຽມຄວາມພ້ອມເພື່ອພ້ອມກັນກຳແໜ້ນທິດທາງໃຫຍ່ ໃນການພັດທະນາການພົວພັນຫວຽດນາມ-ຈີນ, ເພີ່ມທະວີການແລກປ່ຽນຍຸດທະສາດ, ເພີ່ມຄວາມໄວ້ວາງໃຈທາງດ້ານການເມືອງ, ເພີ່ມທະວີການຮ່ວມມືຕ່າງຝ່າຍຕ່າງມີຜົນປະໂຫຍດ, ແກ້ໂຂຄວາມແຕກຕ່າງຂໍ້ຂັດແຍ່ງໃຫ້ໄດ້ຢ່າງເໝາະສົມ, ຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ-ຈີນ ໃຫ້ສືບຕໍ່ຂະຫຍາຍຕົວຢ່າງສົດໃສ ໝັ້ນທ່ຽງ, ນຳເອົາຜົນປະໂຫຍດຕົວຈິງມາໃຫ້ສອງປະເທດແລະປະຊາຊົນສອງຊາດ, ປະກອບສ່ວນສຳຄັນເຂົ້າໃນການຊຸກຍູ້ສັນຕິພາບ ສະຖຽນລະພາບ ແລະ ຄວາມຈະເລີນຮູ່ງເຮືອງຂອງພາກພື້ນ.
ສອງຝ່າຍໃຫ້ທັດສະນະວ່າ, ການນຳຂັ້ນສູງຂອງສອງພັກ ສອງປະເທດ, ພິເສດແມ່ນຜູ້ນຳສູງສຸດ, ຮັກສາການພົວພັນຕິດຕໍ່ເປັນປົກກະຕິນັ້ນ ມີບົດບາດກຳນົດທິດທີ່ສຳຄັນ ໃຫ້ແກ່ການພັດທະນາການພົວພັນສອງຝ່າຍ; ເປັນເອກະສັນນຳໃຊ້ບັນດາຮູບການທີ່ໄຫວພິບ ຫຼາກຫຼາຍເຊັ່ນ ຢ້ຽມຢາມສອງຝ່າຍ, ແຕ່ງຕັ້ງທູດພິເສດ, ໂທລະສັບສາຍດ່ວນ, ພົບປະປະຈຳປີ ແລະ ເວທີປາໄສພະຫຸພາຄີ ເພື່ອຮັກສາແລະເພີ່ມທະວີມູນເຊື້ອອັນດີງາມກ່ຽວກັບການແລກປ່ຽນລະດັບສູງ, ແລກປ່ຽນຄວາມຄິດເຫັນຢ່າງທັນການກ່ຽວກັບບັນດາບັນຫາໃຫຍ່ແລະສຳຄັນ ໃນສາຍພົວພັນລະຫວ່າງສອງພັກ ສອງປະເທດ ແລະ ບັນດາບັນຫາທີ່ສອງຝ່າຍມີຄວາມສົນໃຈຮ່ວມມກັນ. ຕາມນັ້ນ, ເພີ່ມທະວີການແລກປ່ຽນບົດຮຽນກ່ຽວກັບການຄຸ້ມຄອງບໍລິຫານປະເທດ, ເພີ່ມທະວີການແລກປ່ຽນຕາມສາຍພັກ, ຜັນຂະຫຍາຍຢ່າງມີປະສິດທິຜົນ ແຜນການຮ່ວມມືລະຫວ່າງສອງພັກ ໃນໄລຍະ 2016 - 2020, ຈັດຕັ້ງເປັນຢ່າງດີ ການພົບປະລະຫວ່າງຜູ້ຕາງໜ້າຂອງສອງກົມການເມືອງ; ຍູ້ແຮງການແລກປ່ຽນ ຮ່ວມມືມິດຕະພາບ ລະຫວ່າງສະພາແຫ່ງຊາດຫວຽດນາມ ກັບສະພາແຫ່ງຊາດຈີນ, ລະຫວ່າງແນວໂຮມປະເທດຊາດຫວຽດນາມ ກັບກອງປະຊຸມປຶກສາຫາລືດ້ານການເມືອງຂອງປະຊາຊົນຈີນ.
ໃນຂົງເຂດຮ່ວມມືທາງດ້ານເສດຖະກິດ ການຄ້າ, ສອງຝ່າຍເຫັນດີເປັນເອກະສັນຈະປະຕິບັດເປັນຢ່າງດີ “ແຜນແມ່ບົດການພັດທະນາການຮ່ວມມືທາງດ້ານເສດຖະກິດ ການຄ້າ ຫວຽດນາມ-ຈີນ ໄລຍະ 5 ປີ 2017 - 2021”, ລົງລາຍເຊັນແລະປະຕິບັດບັນຊີລາຍຊື່ໂຄງການຮ່ວມມືທີ່ສຳຄັນ. ສອງຝ່າຍເຫັນດີເປັນເອກະສັນຈະເສີມຂະຫຍາຍບົດບາດຂອງ ຄະນະກຳມະການຮ່ວມມືດ້ານເສດຖະກິດ ການຄ້າ ຫວຽດນາມ-ຈີນ ແລະ ບັນດາກົນໄກຮ່ວມມືທີ່ກ່ຽວຂ້ອງ, ຍູ້ແຮງການພັດທະນາການພົວພັນຮ່ວມມືດ້ານເສດຖະກິດ ການຄ້າ ການລົງທຶນ ລະຫວ່າງສອງປະເທດ, ປະຕິບັດໃຫ້ສອງຝ່າຍຕ່າງກໍ່ໄດ້ຮັບຜົນປະໂຫຍດ ແລະ ຕ່າງກໍ່ໄດ້ຮັບໄຊຊະນະ. ຊຸກຍູ້ການຄ້າສອງຝ່າຍໃຫ້ສືບຕໍ່ຂະຫຍາຍຕົວຢ່າງສົມດຸນ ແລະ ໝັ້ນທ່ຽງ. ບົນພື້ນຖານ “ບົດບັນທຶກຄວາມຈຳກ່ຽວກັບການຍູ້ແຮງຂະບວນການເຈລະຈາ ຂໍ້ຕົກລົງຂອບວ່າດ້ວຍການສ້າງເຂດການຮ່ວມມືດ້ານເສດຖະກິດຂ້າມຊາຍແດນຫວຽດນາມ-ຈີນ” ທີ່ລົງນາມໃນການຢ້ຽມຢາມຄັ້ງນີ້, ຈະຕັ້ງໜ້າພະຍາຍາມປຶກສາເຈລະຈາ ຂໍ້ຕົກລົງຂອບວ່າດ້ວຍການສ້າງເຂດການຮ່ວມມືດ້ານເສດຖະກິດຂ້າມຊາຍແດນ, ຊຸກຍູ້ການພັດທະນາເຂດຊາຍແດນຂອງສອງປະເທດ, ຍົກສູງລະດັບຄວາມເຊື່ອມຕໍ່ລະຫວ່າງສອງຝ່າຍ. ຄຽງຂ້າງນັ້ນ, ຊຸກຍູ້ການຮ່ວມມືໃນບັນດາຂົງເຂດ ກະສິກຳ ແຫຼ່ງນ້ຳ ສິ່ງແວດລ້ອມ ວິທະຍາສາດ-ເຕັກໂນໂລຊີ ຄົມມະນາຄົມຂົນສົ່ງ. ເພີ່ມທະວີການຮ່ວມມືດ້ານຄວາມສະຫງົບ, ການປ້ອງກັນປະເທດ ແລະ ປະຕິບັດກົດໝາຍ, ປະຕິບັດເປັນຢ່າງດີ ຖະແຫຼງການວິໄສທັດທົ່ວໄປກ່ຽວກັບການຮ່ວມມືດ້ານການປ້ອງກັນປະເທດຮອດປີ 2025. ເປີດກວ້າງການຮ່ວມມືໃນບັນດາຂົງເຂດວັດທະນະທຳ ສື່ສິ່ງພິມ ສາທາລະນະສຸກ ການພົວພັນປະຊາຊົນ.
ສອງຝ່າຍລົງເລິກແລກປ່ຽນຄວາມເຫັນຢ່າງຈິງໃຈ ກົງໄປກົງມາ ກ່ຽວກັບບັນຫາໃນທະເລ, ເຫັນດີເປັນເອກະສັນຈະປະຕິບັດຕາມ ຄວາມຮັບຮູ້ລວມທີ່ສຳຄັນ ຊຶ່ງການນຳຂັ້ນສູງຂອງສອງພັກ ສອງລັດໄດ້ບັນລຸເຖິງ ແລະ "ຂໍ້ຕົກລົງກ່ຽວກັບບັນດາຫຼັກການອັນພື້ນຖານ ໃນການຊີ້ນຳແກ້ໄຂ ບັນດາບັນຫາໃນທະເລ ຫວຽດນາມ-ຈີນ"; ນຳໃຊ້ເປັນຢ່າງດີ ກົນໄກເຈລະຈາຂັ້ນລັດຖະບານ ກ່ຽວກັບຊາຍແດນ ຫວຽດນາມ-ຈີນ, ຊອກຫາວິທີແກ້ໄຂອັນພື້ນຖານແລະຍາວນາວ ທີ່ທັງສອງຝ່າຍສາມາດຍອມຮັບໄດ້. ສອງຝ່າຍເປັນດີເປັນເອກະສັນສືບຕໍ່ປະຕິບັດ ຖະແຫຼງການກ່ຽວກັບການປະພຶດ ຂອງບັນດາຝ່າຍ ຢູ່ທະເລຕາເວັນອອກ (DOC) ຢ່າງຮອບດ້ານແລະມີປະສິດທິຜົນ, ບົນພື້ນຖານປຶກສາເຈລະຈາເປັນເອກະພາບ ເພື່ອຈະບັນລຸປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ (COC) ໄດ້ໂດຍໄວ; ຄວບຄຸມຄວາມຂັດແຍ່ງຂໍ້ພິພາດໃນທະເລໃຫ້ໄດ້ເປັນຢ່າງດີ, ບໍ່ມີການກະທຳທີ່ກໍ່ຄວາມສັບສົນ ເປີດກວ້າງຄວາມຂັດແຍ່ງຊ່ວງຊີງກັນ, ຮັກສາສັນຕິພາບ ສະຖຽນລະພາບຢູ່ທະເລຕາເວັນອອກ.
ສອງຝ່າຍເຫັນດີເປັນເອກະສັນຈະສືບຕໍ່ເພີ່ມທະວີການສົມທົບກັນຢູ່ໃນຂອບພະຫຸພາຄີ ແລະ ພາກພື້ນເຊັ່ນ ສະຫະປະຊາຊາດ, ອົງການການຄ້າໂລກ (WTO), ເວທີ່ປາໄສການຮ່ວມມືເສດຖະກິດອາຊີ-ປາຊີຟິກ (APEC), ເວທີປາໄສການຮ່ວມມື ອາຊີ-ເອີຣົບ (ASEM), ອາຊຽນ-ຈີນ, ການຮ່ວມມືແມ່ນ້ຳຂອງ-ແມ່ນ້ຳລ້ານຊ້າງ, ພ້ອມກັນຮັກສາສັນຕິພາບ ສະຖຽນລະພາບ ແລະ ຄວາມຈະເລີນຖາວອນຢູ່ພາກພື້ນແລະໃນໂລກ.
ໃນເວລາການຢ້ຽມຢາມ, ສອງຝ່າຍໄດ້ລົງນາມໃນເອກະສານສຳຄັນ 19 ສະບັບ, ໃນນັ້ນມີ ຂໍ້ຕົກລົງກ່ຽວກັບການຮ່ວມມືຊາຍແດນລະຫວ່າງກະຊວງປ້ອງກັນປະເທດຫວຽດນາມ ແລະກະຊວງປ້ອງກັນປະເທດຈີນ, ບົດບັນທຶກຄວາມຈຳກ່ຽວກັບການຊຸກຍູ້ການເຊື່ອມຕໍ່ລະຫວ່າງຂອບ “ສອງສາຍທາງ, ໜຶ່ງແລວທາງ” ກັບຄວາມຄິດລິເລີ່ມ “ແລວທາງແລະເສັ້ນທາງ”, ບົດບັນທຶກຄວາມຈຳກ່ຽວກັບການກຳນົດບັນຊີລາຍຊື່ໂຄງການຮ່ວມມືທີ່ສຳຄັນຂອງ ແຜນແມ່ບົດການພັດທະນາການຮ່ວມມືທາງດ້ານເສດຖະກິດ ການຄ້າ ຫວຽດນາມ-ຈີນ ໄລຍະ 5 ປີ 2017 - 2021, ແຜນການດຳເນີນງານກ່ຽວກັບການຮ່ວມມືທາງດ້ານສາທາລະນະສຸກ,...
ການຢ້ຽມຢາມລັດຖະກິດທີ່ຫວຽດນາມ ຂອງທ່ານ ສີ ຈິ້ນຜີງ ເລຂາທິການໃຫຍ່ພັກກອມມູນິດຈີນ, ປະທານປະເທດແຫ່ງ ສປ.ຈີນ ໄດ້ຮັບຜົນສຳເລັດອັນຈົບງານ, ປະກອບສ່ວນທີ່ສຳຄັນເຂົ້າໃນການປັບປຸງນ້ຳໃຈມິດຕະພາບທີ່ເປັນມູນເຊື້ອ, ເພີ່ມທະວີຄວາມພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ-ຈີນ ຍິ່ງກວ່າອີກ, ຊຸກຍູ້ສັນຕິພາບ ສະຖຽນລະພາບ ແລະ ການພັດທະນາຢູ່ພາກພື້ນແລະໃນໂລກ ຊຶ່ງມີຄວາມໝາຍເປັນຫຼັກໝາຍທີ່ສຳຄັນຍິ່ງ./.
ໂດຍ ເຟືອງຈ່າ